1Ije kalompok oloh Parisi tuntang pire-pire guru agama bara Yerusalem, dumah manalih Yesus. 2Ewen mite pire-pire murid Yesus kuman hapan lengee marak dia barasih manumon cara agama, iete jaton menyau lengee helo bara kuman manumon atoran agama. 3Kare oloh Parisi, uras oloh Yehudi kalote kea, rajin toto manumon kare hadat tato hiang ewen. Ewen dia handak kuman amon hindai menyau lengee manumon kare cara je jari inukas. 4Taloh kinan je imili hong pasar, dia handak ewen kumae amon hindai ienyau helo. Tuntang are atoran beken ain tato hiang ewen je iimbing ewen toto; sampai paribasa atoran menyau galas, mangkok, tuntang kare pakakas bara tambaga. 5Tagal te kare oloh Parisi tuntang guru agama te misek dengan Yesus, "Mbuhen kare murid Ayum te kuman mahapan lenge je dia ienyau? En sababe ewen dia maku manumon hadat tato hiang itah?" 6Yesus tombah, "Keton toh oloh haliau! Buah toto taloh je inujum awi Yesaya tahiu keton, iete, 'Kalotoh auh Hatalla, Kare oloh te baya manyembah Aku hapan kare bawak kotake tapi atei ewen kejau bara Aku. 7Jaton gunae ewen manyembah Aku, basa ewen majar atoran olon kilau jaka jete atoran ayung-Ku!' 8Kare parentah Hatalla dia keton manantuanie, tuntang kare atoran olon ihaga keton bua-buah." 9Palus Yesus hamauh tinai, "Keton apik toto manolak parentah Hatalla mangat tau mandehen ajar ain keton kabuat. 10Moses jari manenga parentah toh, 'Hormat bapam tuntang indum,' tuntang 'Ewe-eweh je mangotok manahiu indu-bapae, musti ihukum matei.' 11Tapi keton majar kalotoh: Amon oloh hamauh dengan oloh bakase, 'Taloh je musti inengaku akan indu-bapaku, jari inyarahku akan Hatalla,' 12maka keton mahambang oloh te bara kapatut gawie mandohop indue-bapae. 13Jadi mahapan ajar keton kabuat je inenga keton akan oloh beken, keton manganan auh Hatalla. Are hindai hal je kilau toh je iawi keton." 14Palus Yesus mantehau oloh are te sinde tinai tuntang hamauh dengan ewen, "Hining toh mangat keton haratie! 15Jaton aton taloh je bara luar tame akan huang oloh je tau mawi oloh te papa. Malahan, taloh je balua bara oloh, jete je mawi ie oloh papa. [ 16Jadi, amon aton pinding, keleh mahining.]" 17Katika Yesus malihi oloh are te tuntang tame huma, kare murid Ayue misek Dengae tahiu riman paribasa te. 18Maka Yesus hamauh dengan ewen, "En keton hindai kea haratie? En keton dia tau haratie taloh je tame akan huang oloh dia tau mawi oloh te papa? 19Basa taloh je tame te dia mahalau atei, tapi mahalau kanai, tuntang limbah te balua tinai." Mahapan kare auh te Yesus mansanan batantu je kare taloh kinan te uras bahalap akan kinan. 20Palus Yesus hamauh tinai, "Taloh je balua bara oloh, jete je mawi ie papa. 21Basa bara huang, iete bara huang atei, lembut kare tirok papa je mawi sabab oloh malalus karayap, manakau, mamuno, 22habandong, mamikir, mandarhaka, hayak malalus kare taloh je papa, manjadi babungo, dia bahadat, bahiri, gantong ateie tuntang bahali ajare. 23Kakare taloh papa te lembut bara huang, tuntang jete je mawi olon manjadi papa." 24Rahian tinai Yesus malihi eka te, tuntang haguet akan eka tokep lewu Tirus. Ie tame akan huang ije huma tuntang Ie dia maku oloh mangatawan Ie aton hete. Tapi Ie dia olih manyahokan arepe. 25Ije biti ibu, ie aton anake je irasuk setan, mahining tahiu Yesus. Ie dumah manalih Yesus tuntang manyembah intu taharep Ie, 26sambil balaku mangat Yesus maharak setan bara anake te. Oloh bawi te dia oloh Yehudi, ie inakan hong daerah Poinike intu Siria. 27Yesus hamauh dengae, "Kare anak oloh musti impakanan helo. Dia bahalap manduan panginan bara anak oloh mangat manjakahe akan aso." 28"Tuan," koan oloh bawi te tombah, "Kare aso intu penda meja mahin kuman bara tisan panginan je impanjato awi anak oloh!" 29Palus Yesus hamauh dengae, "Tagal auh tombahm te, buli ih; setan jari balua bara anakm!" 30Maka ibu te buli. Intu humae, ie sondau anake te metoh menter intu ekae batiroh, tuntang setan puna toto-toto jari balua bara anak te. 31Limbah te Yesus malihi daerah Tirus, tuntang marajur jalanan Ayue mahalau Sidon akan Danau Galilea. Ie mahoroi jalan mahalau Lewu Sapuluh. 32Intu hete oloh mimbit ije biti oloh bisu badengen manalih Ie. Ewen balaku Yesus mina lengen Aie akan hunjun oloh te. 33Yesus mimbit oloh te mangabuat kejau bara oloh are palus mina due tunjok Ayue akan huang kadadue pinding oloh te. Balalu Yesus maluja, tuntang manggayap jelan oloh te. 34Limbah te Yesus mananggera akan langit, palus manahaseng kara-karas tuntang hamauh dengan oloh te, "Epata," jete rimae, "Habangah!" 35Pinding oloh te habangah tuntang jelae manjadi balemo haluli, tuntang ie nampara dia bahali hakotak. 36Palus Yesus mangahana ewen samandiai mansanan hal te akan eweh bewei. Tapi sasar Yesus mangahana, sasar haream ewen mambaritae. 37Tuntang kakare oloh je mahining jete hengan toto. Ewen hamauh, "Taloh samandiai te ilalus Awie dengan kahalape! Malahan Ie mawi oloh badengen mahining tuntang oloh bisu hakotak!"
Copyright
Learn More
bjn_Latn zho_Hant eng_Latn